Document ID: 32013D0644

VYKONÁVACIE ROZHODNUTIE KOMISIE
z 8. novembra 2013,
ktorým sa mení rozhodnutie 2006/944/ES s cieľom začleniť úroveň emisií pridelenú Chorvátskej republike v rámci Kjótskeho protokolu
[oznámené pod číslom C(2013) 7489]
(2013/644/EÚ)
EURÓPSKA KOMISIA,
so zreteľom na akt o pristúpení Chorvátskej republiky, a najmä na jeho článok 50,
keďže:
(1)
V rozhodnutí Komisie 2006/944/ES (1) sa stanovujú úrovne emisií vo východiskovom roku pre Úniu a jej členské štáty na obdobie piatich rokov prvého obdobia záväzkov v rámci Kjótskeho protokolu. Tieto úrovne emisií uvedené v prílohe k uvedenému rozhodnutiu boli stanovené po dokončení preskúmaní uskutočnených podľa článku 8 Kjótskeho protokolu k Rámcovému dohovoru Organizácie Spojených národov o zmene klímy.
(2)
Preskúmanie úrovne emisií Chorvátska vo východiskovom roku bolo dokončené 26. augusta 2009. V správe z tohto preskúmania sa nastolila otázka vykonávania, pokiaľ ide o množstvo pridelené Chorvátsku. 8. februára 2012 Výbor pre plnenie záväzkov podľa Kjótskeho protokolu rozhodol, že otázka vykonávania bola vyriešená, a následne sa stanovili konečné hodnoty úrovne emisií Chorvátska.
(3)
V nadväznosti na pristúpenie Chorvátskej republiky k Európskej únii 1. júla 2013 by príloha k rozhodnutiu 2006/944/ES mala obsahovať aj úroveň emisií pridelenú Chorvátsku v rámci Kjótskeho protokolu.
(4)
Rozhodnutie 2006/944/ES by sa preto malo zodpovedajúcim spôsobom zmeniť,
PRIJALA TOTO ROZHODNUTIE:
Článok 1
V prílohe k rozhodnutiu 2006/944/ES sa za údaj týkajúci sa Estónska vkladá:
„Chorvátsko
148 778 503“
Článok 2
Toto rozhodnutie je určené členským štátom.
V Bruseli 8. novembra 2013

Labels: 18
15
5
20